OBH 8226/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

V. M. budapesti lakos panasszal fordult az állampolgári jogok országgyűlési biztosához, mert a korábbi munkáltatója székhelye szerint illetékes Borsod-Abaúj-Zemplén Megyei Egészségbiztosítási Pénztár az 1995. október 5-én született gyermeke után a munkaszerződés szerinti 15.000 forint munkabére alapulvételével állapította meg a terhességi- gyermekágyi segélyét, illetőleg gyermekgondozási díját és nem vették figyelembe a munkaszerződésben szereplő /megkötött üzletek nettó értékének/ 5 %-os jutalékát. A korábban született gyermekei utáni ellátást a fentiek alapján kapta. 
A panaszos szerint az alacsony összegben megállapított anyasági ellátásai veszélyeztetik a szociális biztonsághoz való jogát.

Érintett alkotmányos jogok
Szociális biztonsághoz való jog /Alk. 70/E. (1-2) bek.

Alkalmazott jogszabályok
A társadalombiztosításról szóló 1975. évi II. tv. /T/ 
25. § (2) A terhességi-gyermekágyi segély alapjául szolgáló naptári napi átlagkeresetet a táppénzre vonatkozó rendelkezések szerint kell megállapítani, ha a biztosított gyermekgondozási díj, illetőleg gyermekgondozási segély folyósítása alatt szül, vagy a 22. §. (1)-(2) bekezdése szerint meghatározott időszakban legalább 180 napi keresettel rendelkezik.

T. 22. § (1) A táppénz összegét a keresőképtelenség első napját közvetlenül megelőző naptári évben elért kereset napi átlaga alapján kell megállapítani. Amennyiben a biztosítottnak a keresőképtelenség eslő napját közvetlenül megelőző naptári évben legalább 20 munkanapi kereset nincs, a táppénz összegét a keresőképtelenség bekövetkezése évének első napjától a keresőképtelenség bekövetkezését közvetlenül megelőző naptári hónap utolsó napjáig elért kereset napi átlaga alapján kell megállapítani. 
(2) Ha a biztosított munkáltatója az (1) bekezdésben meghatározott irányadó időszakban változott, a táppénzt annál a munkáltatónál eltöltött irányadó időszakban elért kereset alapján kell megállapítani, ahol a keresőképtelenség bekövetkezésekor dolgozott.
(3) Ha a biztosítottnak az (1)  bekezdésben meghatározott irányadó időszakban nincs összesen 20 munkanapi keresete, naptári napi átlagkeresetként azt az összeget kell figyelembe venni, amelyet a biztosított a keresőképtelenség hónapjában, munkavégzés esetén egy naptári nap alatt - év végi részesedés és jutalom nélkül - elérhetett volna.

Megállapított tényállás

Az állampolgári jogok országgyűlési biztosa a panasz alapján lefolytatott vizsgálat eredményeként megállapította, hogy a Borsod-Abaúj-Zemplén Megyei Egészségbiztosítási Pénztár 103-410/1996. számú határozata ellen a panaszos fellebbezéssel élt, kérve magasabb összegű ellátás megállapítását. Az Egészségbiztosítási Pénztár Vezetője a 301506/1996. számú 1996. szeptember 25-én kelt határozatával a fellebbezést elutasította. 
A panaszos a II. fokú elutasító határozat ellen keresetet nyújtott be a Miskolci Városi Bírósághoz. A Borsod-Abaúj-Zemplén Megyei Egészségbiztosítási Pénztár az anyasági ellátás megállapításához szükséges  adatok beszerzése érdekében, mivel a panaszos volt munkáltatóját a TEXIM kFT.-t  felszámolták, a felszámolót kereste meg /Kriszt és Társai Felszámolási Tanácsadó Kft./ , aki az 1996. május 21-én kiállított munkáltatói igazolványon a naptári átlagkeresetet nem tudta igazolni. A felszámoló közlése szerint a munkaszerződés nem állt rendelkezésre, nem volt megállapítható, hogy a panaszos havibéresként vagy teljesitménybéresként volt-e alkalmazva. 
Az Egészségbiztosítási Pénztár iratanyagában található és a panaszos által beadott munkaszerződés szerint a munkabér havi 15.000 forint, valamint a munkavállaló által szerzett, megkötött üzletek nettó ára után 5 % jutalék. A panaszosnak 1994. és 1995. évre keresete nem volt. 

A fenti tényállásra tekintettel, mivel az eljárásban mulasztás nem állapítható meg, az állampolgári jogok országgyűlési biztosa a vizsgálatot lezártnak tekinti.
A további vizsgálatot hatáskör hiányában is meg kell szüntetni, mivel az állampolgári jogok országgyűlési biztosáról szóló 1993. évi LIX. tv. 29. § (1) bek. f./ pontja nem ad lehetőséget bírósági eljárás, illetve döntés felülvizsgálatára.

Budapest, 1997. március 20.

Gönczöl Katalin